吳判官野閣詩述先公甚勤次韵謝之
作者：韓淲
朝代：宋

paragraphs: 我登野閣思過庭，吻角欲語徒悲鳴。
麗譙西池水木秀，當年手種年年生。
五六十春幾交印，幕畫英遊應接軔。
由來感舊誰發揮，龍光斗牛知令問。
詩來喚醒醉夢中，一日好事傳江東。
吳公治行天下美，隠然蓋本西漢風。
大抵軒窗數間屋，雅俗升沈堪躑躅。
光前絕後得名章，便覺流芳爭誦讀。
夕陽淡月色朦朧，想公退食書自工。
黄卷之間欠伸處，催煎茶椀呼家童。
妙聲直啟重玄鑰，惠徼先君寧苟作。
其孤衰微但下拜，猶向霜天辱杯酌。